P6_TA(2006)0498

Η καταπολέμηση της εμπορίας ανθρώπων — ολοκληρωμένη προσέγγιση και προτάσεις ενόψει σχεδίου δράσης

Σύσταση του Ευρωπαϊκού Κοινοβουλίου προς το Συμβούλιο σχετικά με την καταπολέμηση της εμπορίας ανθρώπων — ολοκληρωμένη προσέγγιση και προτάσεις για σχέδιο δράσης (2006/2078(INI))

Το Ευρωπαϊκό Κοινοβούλιο,

- έχοντας υπόψη την πρόταση σύστασης προς το Συμβούλιο που υπέβαλε η Barbara Kudrycka εξ ονόματος της Ομάδας ΕΛΚ-ΕΔ σχετικά με την καταπολέμηση της εμπορίας ανθρώπων — ολοκληρωμένη προσέγγιση και προτάσεις για σχέδιο δράσης (B6-0613/2005),

- έχοντας υπόψη την Παγκόσμια Διακήρυξη των Δικαιωμάτων του Ανθρώπου του 1948, ιδίως τα άρθρα 4 και 5 τα οποία υπογραμμίζουν ότι απαγορεύεται το δουλεμπόριο οιασδήποτε μορφής,

- έχοντας υπόψη τη Διακήρυξη του Πεκίνου σχετικά με την Τέταρτη Παγκόσμια Διάσκεψη των Ηνωμένων Εθνών για τις Γυναίκες, Πεκίνο+5 και +10 και το ψήφισμά του της 10ης Μαρτίου 2005 σχετικά με τη συνέχεια που δόθηκε στην Τέταρτη Παγκόσμια Διάσκεψη για την Πλατφόρμα Δράσης υπέρ των Γυναικών (Πεκίνο + 10) [1],

- έχοντας υπόψη τη Σύμβαση των Ηνωμένων Εθνών του 1989 για τα Δικαιώματα του Παιδιού, ιδιαίτερα τα άρθρα 1, 7, 32, 34 και 35, και το Προαιρετικό Πρωτόκολλο του 2000 της Σύμβασης για τα Δικαιώματα του Παιδιού σχετικά με την πώληση παιδιών, την παιδική πορνεία και την παιδική πορνογραφία, ιδιαίτερα το άρθρο 3,

- έχοντας υπόψη τη Σύμβαση των Ηνωμένων Εθνών του 1979 για την εξάλειψη κάθε μορφής διάκρισης εναντίον των γυναικών [2] (CEDAW), ιδιαίτερα τα άρθρα 5 και 6,

- έχοντας υπόψη το Πρωτόκολλο των Ηνωμένων Εθνών που υπεγράφη στο Παλέρμο το 2000 για την πρόληψη, την καταστολή και την τιμωρία της εμπορίας ανθρώπων, ιδίως γυναικών και παιδιών, το οποίο προστίθεται στη Σύμβαση των Ηνωμένων Εθνών κατά του διεθνικού οργανωμένου εγκλήματος,

- έχοντας υπόψη τις συμβάσεις της Διεθνούς Οργάνωσης Εργασίας αριθ. 29 για την καταναγκαστική ή υποχρεωτική εργασία (1930) και αριθ. 182 για την απαγόρευση των χειρότερων μορφών εργασίας των παιδιών και την άμεση δράση με σκοπό την εξάλειψή τους, οι οποίες εγκρίθηκαν από τη ΔΟΕ κατά την ογδοηκοστή έβδομη σύνοδό της (1999),

- έχοντας υπόψη την παγκόσμια έκθεση της ΔΟΕ για το 2005 με θέμα "Παγκόσμια συμμαχία κατά της καταναγκαστικής εργασίας" στο πλαίσιο της παρακολούθησης της Διακήρυξης της ΔΟΕ του 2005 σχετικά με τις θεμελιώδεις αρχές και τα δικαιώματα στην εργασία,

- έχοντας υπόψη την έκθεση του Υπουργείου Εξωτερικών των ΗΠΑ με τίτλο: "Η σχέση μεταξύ πορνείας και εμπορίας γυναικών με σκοπό την σεξουαλική εκμετάλλευση" [3],

- έχοντας υπόψη την Ευρωπαϊκή Σύμβαση του 1997 για τα ανθρώπινα δικαιώματα και τη βιοϊατρική και το άρθρο 22 του προσθέτου Πρωτοκόλλου του 2002, το οποίο αφορά τη μεταμόσχευση οργάνων και ιστών ανθρώπινης προέλευσης,

- έχοντας υπόψη τη Σύμβαση του Συμβουλίου της Ευρώπης για ανάληψη δράσης κατά της εμπορίας ανθρώπων που εγκρίθηκε από την Επιτροπή Υπουργών στις 3 Μαΐου 2005,

- έχοντας υπόψη την έκθεση του Συμβουλίου της Ευρώπης του 2005 για την κατάσταση του οργανωμένου εγκλήματος — Επικέντρωση στην απειλή του οικονομικού εγκλήματος,

- έχοντας υπόψη τη σύσταση αριθ. 1611/2003 του Συμβουλίου της Ευρώπης για την εμπορία οργάνων στην Ευρώπη,

- έχοντας υπόψη τον Χάρτη Θεμελιωδών Δικαιωμάτων της Ευρωπαϊκής Ένωσης του 2000 [4], ιδιαίτερα τα άρθρα 1, 3, 4, 5 και 6,

- έχοντας υπόψη την Δήλωση των Βρυξελλών σχετικά με την πρόληψη και την καταπολέμηση της εμπορίας ανθρώπων που εγκρίθηκε στις 20 Σεπτεμβρίου 2002 στη διάρκεια του ευρωπαϊκού συνεδρίου με θέμα "Η πρόληψη και η καταπολέμηση της εμπορίας ανθρώπων — Η μεγάλη πρόκληση για τον 21ο αιώνα",

- έχοντας υπόψη το Πρόγραμμα της Χάγης [5] για την ελευθερία, την ασφάλεια και τη δικαιοσύνη το οποίο καλεί το Συμβούλιο και την Επιτροπή να αναπτύξουν ένα σχέδιο για βέλτιστες πρακτικές, πρότυπα και μηχανισμούς για την καταπολέμηση της εμπορίας,

- έχοντας υπόψη τα συμπεράσματα του Συμβουλίου για την εμπορία ανθρώπων της 2725ης συνεδρίασης του Συμβουλίου Δικαιοσύνης και Εσωτερικών Υποθέσεων που έλαβε χώρα στις 27 και 28 Απριλίου 2006 [6],

- έχοντας υπόψη την απόφαση-πλαίσιο 2002/629/ΔΕΥ του Συμβουλίου, της 19ης Ιουλίου 2002, για την καταπολέμηση της εμπορίας ανθρώπων [7],

- έχοντας υπόψη την απόφαση-πλαίσιο 2004/68/ΔΕΥ του Συμβουλίου, της 22ας Δεκεμβρίου 2003, για την καταπολέμηση της σεξουαλικής εκμετάλλευσης παιδιών και της παιδικής πορνογραφίας [8],

- έχοντας υπόψη την οδηγία 2004/81/ΕΚ του Συμβουλίου, της 29ης Απριλίου 2004, σχετικά με τον τίτλο παραμονής που χορηγείται στους υπηκόους τρίτων χωρών θύματα εμπορίας ανθρώπων ή συνέργειας στη λαθρομετανάστευση, οι οποίοι συνεργάζονται με τις αρμόδιες αρχές [9],

- έχοντας υπόψη την έκθεση της Επιτροπής προς το Συμβούλιο και το Ευρωπαϊκό Κοινοβούλιο βάσει του άρθρου 10 της απόφασης πλαισίου της 19ης Ιουλίου 2002 για την καταπολέμηση της εμπορίας ανθρώπων (COM(2006)0187),

- έχοντας υπόψη το σχέδιο της ΕΕ για βέλτιστες πρακτικές, πρότυπα και διαδικασίες για την καταπολέμηση και την πρόληψη της εμπορίας ανθρώπων (το "Σχέδιο Δράσης") [10],

- έχοντας υπόψη την ανακοίνωση της Επιτροπής της 18ης Οκτωβρίου 2005 με τίτλο "Καταπολέμηση της εμπορίας ανθρώπων — ολοκληρωμένη προσέγγιση και προτάσεις για σχέδιο δράσης" (COM(2005)0514),

- έχοντας υπόψη το από 17 Ιανουαρίου 2006 ψήφισμά του σχετικά με στρατηγικές για την πρόληψη της εμπορίας γυναικών και παιδιών ευάλωτων στη σεξουαλική εκμετάλλευση [11],

- έχοντας υπόψη το από 19 Μαΐου 2000 ψήφισμά του σχετικά με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο σχετικά με περαιτέρω ενέργειες στην καταπολέμηση της σωματεμπορίας γυναικών [12],

- έχοντας υπόψη την έκθεση και τις συστάσεις που διατύπωσε στις 22 Δεκεμβρίου 2004 η ομάδα εμπειρογνωμόνων για την εμπορία ανθρώπων, την οποία συνέστησε το 2003 η Επιτροπή,

- έχοντας υπόψη το πρόγραμμα ΔΑΦΝΗ περί προληπτικών μέτρων κατά της βίας εις βάρος παιδιών, εφήβων και γυναικών [13],

- έχοντας υπόψη τις εκθέσεις της Ευρωπόλ για την εμπορία ανθρώπων, και συγκεκριμένα την έκθεση του 2005 σχετικά με το οργανωμένο έγκλημα στην ΕΕ [14],

- έχοντας υπόψη τις κατευθυντήριες γραμμές της Unicef σχετικά με την προστασία των δικαιωμάτων των παιδιών που έπεσαν θύματα σωματεμπορίας στην Ευρώπη (2003) και τον αντίστοιχο οδηγό αναφοράς σχετικά με την προστασία των δικαιωμάτων των παιδιών που έπεσαν θύματα σωματεμπορίας στην Ευρώπη (2006),

- έχοντας υπόψη το άρθρο 114, παράγραφος 3, και το άρθρο 94 του Κανονισμού του,

- έχοντας υπόψη την έκθεση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων και τις γνωμοδοτήσεις της Επιτροπής Εξωτερικών Υποθέσεων, της Επιτροπής Απασχόλησης και Κοινωνικών Υποθέσεων και της Επιτροπής Δικαιωμάτων των Γυναικών και Ισότητας των Φύλων (A6-0368/2006),

Α. εκτιμώντας ότι η εμπορία ανθρώπων συνιστά σύγχρονη μορφή δουλείας, σοβαρό έγκλημα και σοβαρή παραβίαση των θεμελιωδών ανθρωπίνων δικαιωμάτων και υποβιβάζει τους ανθρώπους σε κατάσταση εξάρτησης με απειλές, βία και ταπείνωση,

Β. εκτιμώντας ότι η εμπορία ανθρώπων αποτελεί παγκόσμιο πρόβλημα, το οποίο εκδηλώνεται εντός εθνικών συνόρων και διασυνοριακά, ανεξαρτήτως του αν πρόκειται για χώρα προέλευσης, διέλευσης ή προορισμού, και κατατάσσεται ανάμεσα στις πιο επικερδείς μορφές του διεθνούς οργανωμένου εγκλήματος,

Γ. εκτιμώντας ότι, σύμφωνα με το Συμβούλιο της Ευρώπης, η εμπορία ανθρώπων αποτελεί το τρίτη μεγαλύτερη πηγή εσόδων που παράγονται από το οργανωμένο έγκλημα [15],

Δ. εκτιμώντας ότι τα μέτρα που έχουν ληφθεί έως τώρα για τον περιορισμό της εμπορίας ανθρώπων δεν έχουν αποφέρει αποτελέσματα υπό τη μορφή μείωσης του αριθμού των θυμάτων· εκτιμώντας ότι η εμπορία ανθρώπων, αντίθετα, αποτελεί την ταχύτερα αυξανόμενη εγκληματική δραστηριότητα [16] σε σύγκριση με άλλες μορφές οργανωμένου εγκλήματος στην ΕΕ,

Ε. λαμβάνοντας υπόψη ότι είναι συνεπώς αναγκαία η θέση σαφών και συγκεκριμένων στόχων όπως η μείωση του αριθμού των θυμάτων σωματεμπορίας στο μισό κατά τα επόμενα δέκα χρόνια, αν και ο πρωταρχικός σκοπός πρέπει να είναι η πλήρης εξάλειψη του εγκλήματος αυτού χωρίς καθυστέρηση,

ΣΤ. εκτιμώντας ότι επτά κράτη μέλη δεν έχουν ακόμη επικυρώσει τη Διεθνή Σύμβαση των Ηνωμένων Εθνών κατά του διεθνικού οργανωμένου εγκλήματος, δέκα κράτη μέλη δεν έχουν επικυρώσει το συμπληρωματικό της Πρωτόκολλο για την πρόληψη, καταστολή και δίωξη της εμπορίας ανθρώπων, ιδίως γυναικών και παιδιών, δέκα κράτη μέλη δεν έχουν επικυρώσει το Προαιρετικό Πρωτόκολλο των Ηνωμένων Εθνών της Σύμβασης για τα Δικαιώματα του Παιδιού σχετικά με την πώληση παιδιών, την παιδική πορνεία και την παιδική πορνογραφία και μόνο ένα από τα κράτη μέλη έχει επικυρώσει τη Σύμβαση του Συμβουλίου της Ευρώπης για ανάληψη δράσης κατά της εμπορίας ανθρώπων,

Ζ. εκτιμώντας ότι η εμπορία ανθρώπων διαπράττεται με σκοπό όχι μόνο τη σεξουαλική εκμετάλλευση, αλλά και την εκμετάλλευση της εργασίας, τις παράνομες υιοθεσίες, την καταναγκαστική οικιακή εργασία και την πώληση οργάνων, γεγονός που σημαίνει ότι η καταπολέμηση της εμπορίας δεν πρέπει να περιορίζεται μόνο στην καταπολέμηση της καταναγκαστικής πορνείας, αλλά πρέπει να λαμβάνει υπόψη της όλες τις συναφείς μορφές εκμετάλλευσης και καταπίεσης,

Η. εκτιμώντας ότι η εμπορία ανθρώπων δεν είναι αξιόποινη πράξη που συνδέεται αναγκαστικά με το φύλο, καθώς άνδρες, και ιδιαίτερα αγόρια είναι επίσης θύματα σεξουαλικής εκμετάλλευσης και εκμετάλλευσης της εργασίας· εκτιμώντας, ωστόσο, ότι το συντριπτικό ποσοστό των θυμάτων εμπορίας εξακολουθούν να είναι γυναίκες και κορίτσια,

Θ. εκτιμώντας ότι γυναίκες και παιδιά είναι ιδιαίτερα ευάλωτες ομάδες του πληθυσμού και για το λόγο αυτό διατρέχουν μεγαλύτερο κίνδυνο να πέσουν θύματα εμπορίας,

Ι. εκτιμώντας ότι τα θύματα εμπορίας, πολλά εξ αυτών ανήλικα άτομα, εκτίθενται σε σωματική και ψυχολογική βία και κακοποίηση, σε στέρηση της αξιοπρέπειας, της απελευθέρωσης από δουλεία, βασανισμό και άλλη απάνθρωπη ή ταπεινωτική μεταχείριση, προσωπικής ασφάλειας, ελεύθερης κυκλοφορίας και εργασιακών δικαιωμάτων, και συχνά διαπιστώνουν ότι ευρίσκονται σε καταναγκαστική και ανεπιθύμητη σχέση εξάρτησης με τους διακινητές τους,

ΙΑ. εκτιμώντας ότι, παρά το γεγονός ότι η Σύμβαση των Ηνωμένων Εθνών για τα Δικαιώματα του Παιδιού αναφέρει ότι όλα τα παιδιά πρέπει να καταγράφονται αμέσως μετά τη γέννησή τους, σύμφωνα με τη Unicef [17], πάνω από τις μισές γεννήσεις επί του συνόλου των γεννήσεων στον αναπτυσσόμενο κόσμο —με εξαίρεση την Κίνα— δεν καταγράφονται (πάνω από 50 εκατομμύρια παιδιά)· εκτιμώντας ότι όλα αυτά τα "αόρατα" παιδιά, μαζί με εκατομμύρια ορφανά και παιδιά του δρόμου είναι τα πλέον ευάλωτα στην εμπορία, καθώς αποτελούν εύκολη λεία για παράνομες υιοθεσίες ή για εμπορία με σκοπό τη χρήση ανθρωπίνων οργάνων· εκτιμώντας ότι οι συγκρούσεις, οι καταστροφές και οι καταστάσεις που επικρατούν μετά τις συγκρούσεις εκθέτουν επίσης τα παιδιά σε μεγαλύτερους κινδύνους εκμετάλλευσης στο πλαίσιο εμπορίας ανθρώπων,

ΙΒ. εκτιμώντας ότι τα αίτια της παράνομης μετανάστευσης διαφέρουν από τα αίτια της εμπορίας ανθρώπων και, ως εκ τούτου, τα θέματα αυτά πρέπει να αντιμετωπίζονται χωριστά,

ΙΓ. εκτιμώντας ότι η έκθεση του Υπουργείου Εξωτερικών των ΗΠΑ με τίτλο "Trafficking in Persons Report 2005" (έκθεση για την εμπορία ανθρώπων 2005) έδειξε ότι από τα 600000 έως 800000 άτομα που υπολογίζεται ότι διακινούνται ετησίως, περίπου το 80 % είναι γυναίκες και κορίτσια,

ΙΔ. εκτιμώντας ότι οι περισσότερες γυναίκες και κορίτσια που είναι θύματα εμπορίας υφίστανται διαφορετικές μορφές εκμετάλλευσης, ιδιαίτερα σεξουαλικής εκμετάλλευσης, η οποία αποτελεί τον πρωταρχικό σκοπό της εμπορίας, της καταναγκαστικής εργασίας και της εμπορίας οργάνων,

ΙΕ. εκτιμώντας ότι σύμφωνα με την έκθεση της Διεθνούς Οργάνωσης Εργασίας του 2005 [18], το 80 % των θυμάτων εμπορίας είναι γυναίκες και κορίτσια· λαμβάνοντας υπόψη επίσης ότι σύμφωνα με την έκθεση το 40 - 50 % του συνόλου των θυμάτων είναι παιδιά· λαμβάνοντας υπόψη ότι, σύμφωνα με την έκθεση, το 56 % των θυμάτων κυρίως της καταναγκαστικής εργασίας είναι γυναίκες και κορίτσια· λαμβάνοντας υπόψη ότι το 98 % των ατόμων που διακινούνται για σκοπούς σεξουαλικής εκμετάλλευσης είναι γυναίκες και κορίτσια,

ΙΣΤ. εκτιμώντας ότι η βιομηχανία του σεξ βασίζεται στην αρχή της προσφοράς και της ζήτησης· λαμβάνοντας υπόψη ότι η έκθεση του Διεθνούς Οργανισμού Μετανάστευσης του 2003 αναγνωρίζει ότι "η αυξανόμενη καταναλωτική ζήτηση αναμφίβολα αποτελεί έναν από τους παράγοντες που συμβάλλουν στο φαινόμενο της καταναγκαστικής εργασίας στη βιομηχανία του σεξ",

ΙΖ. εκτιμώντας ότι στην έκθεση του Ειδικού Εισηγητή των Ηνωμένων Εθνών για τις πτυχές των ανθρωπίνων δικαιωμάτων των θυμάτων εμπορίας, κυρίως γυναικών και παιδιών, με τίτλο "Ένταξη των δικαιωμάτων των γυναικών και προοπτική φύλου" αναφέρεται ότι "ενώ τα δικαιώματα των γυναικών και των παιδιών παρα-βιάζονται σε πολλές μορφές εμπορίας, η σωματεμπορία είναι μια ιδιαίτερη μορφή εμπορίας στην οποία τα δικαιώματα των γυναικών και των παιδιών βιάζονται όπως βιάζονται οι ίδιες οι γυναίκες και τα παιδιά",

ΙΗ. εκτιμώντας ότι η πρόσβαση στην αγορά εργασίας της ΕΕ είναι πολύπλοκη ή περιορισμένη και υπερβολικά ρυθμισμένη, και ότι εν τω μεταξύ είναι εμφανής η ζήτηση για εργατικό δυναμικό, με αποτέλεσμα τη λαθρομετανάστευση, την παράνομη διακίνηση και την εμπορία,

ΙΘ. εκτιμώντας ότι ο χειρισμός του θέματος της παροχής υπηρεσιών αποτελεί πρωταρχική πολιτική προτεραιότητα· εκτιμώντας ότι η ύπαρξη της εκμετάλλευσης της εργασίας είναι συχνά ευρέως ανεκτή από την κοινή γνώμη,

Κ. θεωρεί ότι η ζήτηση για χαμηλά αμειβόμενους, μη δηλωμένους και υπάκουους εργαζόμενους στην ΕΕ συμβάλλει στην παράνομη εμπορία ανθρώπων· πιστεύει ότι η ύπαρξη τέτοιου εργατικού δυναμικού μπορεί να μειώνει το κόστος με αντίτιμο όμως την ανθρώπινη αξιοπρέπεια και ότι υπονομεύει τους κανόνες εργασίας, τα μέτρα υγείας και ασφάλειας, τις δίκαιες αμοιβές και τα τοπικά και/ή κρατικά έσοδα λόγω της μη πληρωμής φόρων και κοινωνικών εισφορών,

ΚΑ. εκτιμώντας ότι τα μεγάλα κέρδη από την εμπορία συχνά αξιοποιούνται μέσω της νομιμοποίησης εσόδων από παράνομες δραστηριότητες, ευνοώντας άλλες εγκληματικές δραστηριότητες και επιτρέποντας στους δράστες να αποκτούν οικονομική, κοινωνική ή ακόμη και πολιτική δύναμη,

ΚΒ. εκτιμώντας ότι η ζήτηση για τις υπηρεσίες που παρέχουν τα άτομα-θύματα εμπορίας, για παράδειγμα η ζήτηση εκ μέρους ανδρών που επιθυμούν να εμπορευθούν ή που εμπορεύονται γυναίκες και παιδιά για σεξουαλικούς σκοπούς, σε συνδυασμό με τη φτώχεια, τον κοινωνικό αποκλεισμό και την έλλειψη βιώσιμων εναλλακτικών λύσεων για αξιοπρεπή εργασία είναι ο βασικός κινητήριος μοχλός της εμπορίας ανθρώπων και ότι, χωρίς ενίσχυση της πολιτικής βούλησης και χωρίς κοινές προσπάθειες για τον περιορισμό της ζήτησης, θα είναι πολύ δύσκολο να εξαλειφθεί ή έστω να μειωθεί σημαντικά η εμπορία [19],

ΚΓ. αναγνωρίζει ότι η έλλειψη βιώσιμης οικονομικής και κοινωνικής προοπτικής, τα υψηλά ποσοστά ανεργίας και ο εφιάλτης μιας διαρκώς επεκτεινόμενης φτώχειας σε ορισμένες χώρες προέλευσης καθώς και το επίπεδο οικονομικής και κοινωνικής ανάπτυξης που υπάρχει στην Ευρώπη συμβάλλουν στη δημιουργία κλίματος που επιτρέπει στις εγκληματικές οργανώσεις να αποκομίζουν κέρδη από την εμπορία ανθρώπων,

ΚΔ. εκτιμώντας ότι η ενίσχυση της επιβολής του νόμου με την ποινικοποίηση των εμπόρων και μεσαζόντων αποτελεί πτυχή ζωτικής σημασίας για την καταπολέμηση της εμπορίας· εκτιμώντας ότι η επιβολή του νόμου πρέπει να περιλαμβάνει επίσης τη δυνατότητα κατάσχεσης των προσόδων εγκλήματος· εκτιμώντας ότι είναι απαραίτητο να ενισχυθούν οι επιθεωρήσεις εργασίας, συμπεριλαμβανομένης της τιμωρίας της καταναγκαστικής εργασίας και της παράνομης εργασίας· εκτιμώντας ότι η δημιουργία ενός δικτύου εθνικών επιθεωρήσεων εργασίας, που θα εναρμονίζει την ποινικοποίηση της εκμετάλλευσης εργασίας, θα μπορούσε να οδηγήσει σε μείωση των εν λόγω αδικημάτων· εκτιμώντας ότι, προκειμένου να διασφαλιστεί η αποτελεσματική διερεύνηση και δίωξη περιπτώσεων εμπορίας, θα ήταν χρήσιμο να συσταθούν ειδικά εξοπλισμένες και εκπαιδευμένες ομάδες στο πλαίσιο της εθνικής αστυνομίας και των εισαγγελικών αρχών,

ΚΕ. εκτιμώντας ότι η ταχεία ταυτοποίηση των θυμάτων είναι ζωτικής σημασίας στο πλαίσιο της καταπολέμησης της εμπορίας,

1. Απευθύνει προς το Συμβούλιο τις εξής συστάσεις:

Νομικό πλαίσιο και επιβολή του νόμου

α) η εμπορία ανθρώπων πρέπει να αντιμετωπιστεί με συνεκτική πολιτική προσέγγιση (που θα περιλαμβάνει τους τομείς της μετανάστευσης, της ισότητας των φύλων, της απασχόλησης, της κοινωνικής, αναπτυξιακής και εξωτερικής πολιτικής, της πολιτικής γειτονίας και της πολιτικής θεωρήσεων) και επακόλουθη ποινικοποίηση, που να ανταποκρίνεται τουλάχιστον στα πρότυπα της νομοθεσίας της ΕΕ, σύμφωνα με την απόφαση-πλαίσιο 2002/629/ΔΕΥ του Συμβουλίου·

β) καλεί την Ευρωπαϊκή Κοινότητα να υπογράψει και να κυρώσει τη Σύμβαση του Συμβουλίου της Ευρώπης για την καταπολέμηση της εμπορίας ανθρώπων το συντομότερο· απευθύνει έκκληση στην Επιτροπή να ξεκινήσει χωρίς περαιτέρω καθυστέρηση την εσωτερική διαδικασία, ώστε να υπογράψει και να κυρώσει η Ευρωπαϊκή Κοινότητα τη σύμβαση αυτή· ομοίως ζητεί από το Συμβούλιο να λάβει την απόφαση να υπογράψει και να κυρώσει τη Σύμβαση·

γ) η Επιτροπή και τα κράτη μέλη πρέπει να υιοθετήσουν στρατηγική για την εφαρμογή του Σχεδίου Δράσης·

δ) το Συμβούλιο και τα κράτη μέλη, κατά την εφαρμογή του Σχεδίου Δράσης για την καταπολέμηση της εμπορίας ανθρώπων, πρέπει να ενισχύσουν την βασιζόμενη στα ανθρώπινα δικαιώματα προσέγγιση που έχει ως κεντρικό άξονα την ισότητα των φύλων και τα θύματα·

ε) θεωρεί ότι, όσον αφορά την εμπορία ανθρώπων, εκτός της προσέγγισης που βασίζεται στα ανθρώπινα δικαιώματα απαιτείται επίσης προσέγγιση κατά των διακρίσεων και ότι, κατά συνέπεια, οι αναφορές στην ισότητα και τη μη διακριτική μεταχείριση είναι ζωτικής σημασίας·

στ) θεωρεί ότι τα κράτη μέλη, εάν δεν το έχουν ήδη πράξει, πρέπει να υπογράψουν και να εφαρμόσουν όλες τις σχετικές διεθνείς συμβάσεις, στις οποίες περιλαμβάνονται η Σύμβαση των Ηνωμένων Εθνών κατά του Διεθνικού Οργανωμένου Εγκλήματος, το Πρωτόκολλο για την πρόληψη, την καταστολή και την τιμωρία της εμπορίας ανθρώπων, ιδίως γυναικών και παιδιών, το οποίο επισυνάπτεται στην εν λόγω Σύμβαση, το Πρωτόκολλο κατά της λαθραίας μεταφοράς μεταναστών διά ξηράς, αέρος και θαλάσσης, το Προαιρετικό Πρωτόκολλο των Ηνωμένων Εθνών της Σύμβασης για τα Δικαιώματα του Παιδιού σχετικά με την πώληση παιδιών, την παιδική πορνεία και την παιδική πορνογραφία, η Σύμβαση των Ηνωμένων Εθνών για την Προστασία των Δικαιωμάτων όλων των Διακινούμενων Εργαζομένων και των Οικογενειών τους, η Σύμβαση του Συμβουλίου της Ευρώπης για την Καταπολέμηση της Εμπορίας Ανθρώπων, οι συμβάσεις της Διεθνούς Οργάνωσης Εργασίας — και βασικά πρότυπα εργασίας, συγκεκριμένα η σύμβαση υπ' αριθμόν 29 σχετικά με την καταναγκαστική εργασία, η υπ' αριθμόν 182 σχετικά με την απαγόρευση και ανάληψη άμεσης δράσης για την εξάλειψη των χειρότερων μορφών παιδικής εργασίας, και όσες συμβάσεις σχετίζονται με την ελευθερία του συνεταιρίζεσθαι, την επιθεώρηση εργασίας και τα γραφεία ευρέσεως εργασίας·

ζ) τα κράτη μέλη οφείλουν να εφαρμόσουν το ταχύτερο δυνατό την απόφαση-πλαίσιο 2002/629/ΔΕΥ και την οδηγία 2004/81/ΕΚ και να εξασφαλίζουν, ως ελάχιστο μέτρο, στα θύματα, ανεξαρτήτως του εάν αυτά συνεργάζονται με τις αρμόδιες αρχές ή όχι κατά τη διάρκεια των ερευνών και ως μάρτυρες σε ποινικές διώξεις, βραχυπρόθεσμη διαμονή, συμπεριλαμβανομένης προθεσμίας περίσκεψης/αποκατάστασης διάρκειας όχι μικρότερης των 30 ημερών, καθώς και πρόσβαση σε πληροφόρηση σχετικά με τις νομικές και διοικητικές διαδικασίες σε γλώσσα κατανοητή από τα θύματα, παράλληλα με ελεύθερη νομική συνδρομή·

η) τα κράτη μέλη πρέπει να αξιοποιήσουν πλήρως την απόφαση-πλαίσιο 2005/212/ΔΕΥ του Συμβουλίου, της 24ης Φεβρουαρίου 2005, για τη δήμευση των προϊόντων, οργάνων και περιουσιακών στοιχείων του εγκλήματος [20] και ιδίως το άρθρο 3, στο πλαίσιο της καταπολέμησης της εμπορίας ανθρώπων·

θ) τα κράτη μέλη πρέπει να επωμιστούν την ευθύνη θυμάτων εμπορίας ανθρώπων, παρέχοντάς τους την ευκαιρία να λάβουν βοήθεια, είτε επιστρέφοντας στην πατρίδα τους εφόσον το επιθυμούν είτε παραμένοντας στην Ένωση [21]· πρέπει επίσης να λάβουν βοήθεια και ενθάρρυνση προκειμένου να συνεργαστούν με τις αρμόδιες αρχές κατά τη διάρκεια ερευνών και ως μάρτυρες σε ποινικές διώξεις·

ι) τα κράτη μέλη πρέπει να εξετάσουν το ενδεχόμενο εισαγωγής μηχανισμών για την ενθάρρυνση, στήριξη και προστασία πληροφοριοδοτών που ενδέχεται να αντιμετωπίσουν αντίποινα·

ια) τα κράτη μέλη πρέπει να λάβουν μέτρα προκειμένου να διασφαλίσουν ότι η αναγνώριση των θυμάτων εμπορίας, ιδίως των παιδιών, διεξάγεται από εκπαιδευμένο προσωπικό της υπηρεσίας επιβολής του νόμου με ειδίκευση στην πρόληψη της εμπορίας ανθρώπων πραγματοποιώντας σαφέστερη διάκριση μεταξύ της παράνομης διακίνησης και της εμπορίας ανθρώπων· οι κυβερνητικές υπηρεσίες πρέπει να αναπτύξουν κατευθυντήριες γραμμές προκειμένου να διασφαλιστεί ότι κατά τη συνέντευξη μεταναστών που δεν διαθέτουν ταξιδιωτικά έγγραφα, τίθενται οι κατάλληλες ερωτήσεις για τον εντοπισμό των θυμάτων εμπορίας·

ιβ) τα κράτη μέλη οφείλουν να μειώσουν στο ελάχιστο τον κίνδυνο της εμπορίας οργάνων στην Ευρώπη, μεταξύ άλλων, περιορίζοντας τη ζήτηση, μεριμνώντας για την αποτελεσματικότερη προώθηση της δωρεάς οργάνων και διατηρώντας αυστηρή νομοθεσία σχετικά με τους μη συγγενείς ζώντες δότες, διασφαλίζοντας τη διαφάνεια των εθνικών μητρώων και καταλόγων αναμονής και θεσπίζοντας νομική ευθύνη για παρατυπίες·

ιγ) τα κράτη μέλη οφείλουν να βελτιώσουν την ανάλυση της παρούσας κατάστασης εφαρμόζοντας ομοιόμορφες μεθόδους για τη συλλογή συγκρίσιμων στοιχείων που αφορούν κυρίως τις οδούς οι οποίες χρησιμοποιούνται για την εμπορία και τα χαρακτηριστικά των θυμάτων σύμφωνα με υφιστάμενα πρωτόκολλα και την κοινοτική νομοθεσία για την προστασία δεδομένων·

ιδ) τα κράτη μέλη οφείλουν να εφαρμόσουν με συνέπεια το άρθρο 4 της απόφασης-πλαισίου 2002/629/ΔΕΥ, ώστε να διασφαλίζεται η ευθύνη των νομικών προσώπων για αδικήματα τα οποία διαπράττονται προς όφελός τους από οιοδήποτε πρόσωπο, το οποίο δρα ατομικά ή ως μέρος ενός οργάνου του νομικού προσώπου, το οποίο κατέχει ηγετική θέση στο πλαίσιο του νομικού προσώπου, που συνδέεται με την εμπορία ανθρώπων ή τη χρήση υπηρεσιών των θυμάτων εμπορίας·

ιε) τα κράτη μέλη πρέπει να λάβουν μέτρα προκειμένου να διασφαλίσουν ότι η απαγωγή και η μεταφορά ατόμων, συμπεριλαμβανομένου του εγκλεισμού τους και της κράτησής τους, και η εκχώρηση του ελέγχου επ' αυτών, χαρακτηρίζεται νομικά έγκλημα και θεωρείται αδίκημα το οποίο επισύρει ποινή φυλάκισης·

ιστ) θεωρεί ότι η καλή εταιρική πρακτική, η οποία περιλαμβάνει απαιτήσεις προς τους υπεργολάβους να πληρούν τις συμβατικές και νομικές τους υποχρεώσεις (τήρηση της αλυσίδας εφοδιασμού), διαδραματίζει σημαντικό ρόλο στη μείωση της ζήτησης και ότι ο ρόλος που διαδραματίζουν οι εταιρείες, καθώς και άλλοι κοινωνικοί παράγοντες, είναι ζωτικής σημασίας για τη διασφάλιση της εφαρμογής όλης της ισχύουσας εργατικής και κοινωνικής νομοθεσίας και συγκεκριμένα προκειμένου να διασφαλιστεί ότι οι εργαζόμενοι λαμβάνουν τα οφέλη που δικαιούνται δια νόμου· χαιρετίζει τη Διακήρυξη των Αθηνών, ο στόχος της οποίας είναι να μην ανέχονται οι εταιρίες την καταναγκαστική εργασία·

ιζ) υποστηρίζει την άποψη ότι πρέπει να επιβάλλονται αυστηρότατες κυρώσεις κατά επιχειρήσεων, όταν διαπιστώνεται ότι οι επιχειρήσεις αυτές κάνουν χρήση φθηνής εργατικής δύναμης, εκμεταλλευόμενες το εμπόριο ανθρώπων, ιδίως δε όταν οι εν λόγω επιχειρήσεις ενεργούν δολίως·

ιη) τα κράτη μέλη πρέπει να εγκρίνουν τα απαραίτητα μέτρα προκειμένου να διασφαλίσουν ότι οι οικονομικές κυρώσεις που επιβάλλονται σύμφωνα με το ποινικό δίκαιο ή οι κυρώσεις διοικητικού χαρακτήρα σε νομικά πρόσωπα που κρίθηκαν ένοχα για αυτά τα αδικήματα πρέπει να περιλαμβάνουν τη δήμευση ή κατάσχεση των προσόδων που προέρχονται από εμπορία, με στόχο, κατά προτεραιότητα, τη διασφάλιση αποζημίωσης και αποκατάστασης των θυμάτων για την οικονομική, σωματική ή ψυχική βλάβη που υπέστησαν·

ιθ) τα κράτη μέλη πρέπει να εφαρμόζουν μηχανισμούς που προσφέρουν ολοκληρωμένες λύσεις για την αντιμετώπιση της διεθνούς εμπορίας γυναικών και παιδιών για λόγους σεξουαλικής εκμετάλλευσης στο πλαίσιο της αστυνομίας, με μέτρα πρόληψης, ευαισθητοποίησης, εκπαίδευσης και κατάρτισης, βοήθειας και προστασίας των θυμάτων, και εκτίμησης των πόρων που απαιτούνται για τη λήψη των εν λόγω μέτρων·

κ) θεωρεί ότι οι μηχανισμοί επιθεώρησης και επιβολής που σχετίζονται με την εργατική νομοθεσία πρέπει να ενισχυθούν σε όλα τα κράτη μέλη· θεωρεί επίσης ότι τα κράτη μέλη πρέπει να διασφαλίσουν την ύπαρξη του αναγκαίου νομικού πλαισίου καθώς και των σχετικών μηχανισμών, εκπαίδευσης και επαρκών τεχνικών πόρων για να εκπληρώνουν τις νομικές τους υποχρεώσεις χορηγώντας αρμοδιότητες στους αξιωματούχους των σωμάτων επιθεώρησης και παρέχοντάς τους πληροφόρηση και κατάρτιση ώστε να μπορούν να αναγνωρίζουν τα θύματα της εμπορίας ανθρώπων των οποίων η εργασία αποτελεί αντικείμενο εκμετάλλευσης· θεωρεί ότι η δημιουργία διεθνικού δικτύου επιθεωρητών, το οποίο να σχετίζεται με την εργασία, θα μπορούσε να είναι επωφελής για την ανταλλαγή των βέλτιστων πρακτικών και την καταπολέμηση της εκμετάλλευσης της εργασίας· τα κράτη μέλη πρέπει να ενισχύσουν τη συνεργασία και το συντονισμό σε επίπεδο ΕΕ σε αυτόν τον τομέα·

κα) τα κράτη μέλη οφείλουν να ελέγχουν καλύτερα τις δραστηριότητες των φορέων εργασίας και των φορέων πρόσληψης εποχικών εργαζομένων· το Συμβούλιο πρέπει να εξετάσει το ενδεχόμενο δικτύωσης των εθνικών επιθεωρήσεων εργασίας·

κβ) τα κράτη μέλη πρέπει να στηρίζουν τις υπηρεσίες εξεύρεσης κατάλληλου επαγγέλματος, παρακολουθώντας τους ιδιωτικούς οργανισμούς απασχόλησης, οι οποίοι εμφανίζονται συχνά σαν γραφεία συνοικεσίων ή ταξιδίων και μπορεί να οδηγούν σε παράνομες πρακτικές απασχόλησης δυναμικού και κατά συνέπεια στη σωματεμπορία,

κγ) τα κράτη μέλη πρέπει να διασφαλίσουν ότι το προσωπικό των προξενείων τους ανταλλάσει εμπειρίες και λαμβάνει επαρκή κατάρτιση σχετικά με τον τρόπο αναγνώρισης αιτήσεων θεωρήσεως οι οποίες θα μπορούσαν να σχετίζονται με εμπορία ανθρώπων· το Συμβούλιο και η Επιτροπή πρέπει να ολοκληρώσουν το ταχύτερο δυνατό την ανάπτυξη κοινού Συστήματος Πληροφοριών για τις Θεωρήσεις·

κδ) το Συμβούλιο και η Επιτροπή πρέπει να καθορίσουν κοινοτικές κατευθυντήριες γραμμές για την καταπολέμηση της διακίνησης ανθρώπων, ως επιπλέον μέσο για την άσκηση συνεκτικής ευρωπαϊκής πολιτικής ανθρωπίνων δικαιωμάτων και δικαιωμάτων του παιδιού·

Πρόληψη και μείωση της ζήτησης

κε) η συζήτηση σχετικά με την εμπορία ανθρώπων πρέπει να αποτελεί μέρος της εκπαίδευσης στα σχολεία και να περιλαμβάνει την άμβλυνση των κοινωνικών ανισοτήτων και των ανισοτήτων φύλου· η ενημέρωση και η ευαισθητοποίηση του κοινού προς την κατεύθυνση της θεώρησης της εμπορίας ως απαράδεκτου εγκλήματος πρέπει να αναγνωριστούν ως ζωτικής σημασίας στοιχεία στο πλαίσιο της καταπολέμησης της εμπορίας ανθρώπων· τα κράτη μέλη πρέπει να στηρίξουν την εισαγωγή μαθημάτων καθημερινής διαβίωσης σε όλα τα σχολεία ως μέθοδο πρόληψης της εμπορίας παιδιών·

κστ) η Επιτροπή πρέπει, το αργότερο έως το 2007, να διεξαγάγει μελέτη τόσο σχετικά με την αιτιώδη σχέση μεταξύ της διαφορετικής νομοθεσίας των κρατών μελών για την πορνεία και την εμπορία ανθρώπων για σκοπούς σεξουαλικής εκμετάλλευσης όσο και σχετικά με την αιτιώδη σχέση ανάμεσα στη νομοθεσία και πολιτική μετανάστευσης των διαφόρων κρατών μελών και την εμπορία ανθρώπων, όπως οραματίστηκε ο Επίτροπος Frattini στις 8 Μαρτίου 2006· η εν λόγω μελέτη πρέπει να διερευνά επίσης κατά πόσον ο σεξουαλικός τουρισμός μετατοπίζεται σε άλλες χώρες εξαιτίας των προτύπων που βασίζονται στην απαγόρευση καθώς και τον τρόπο με τον οποίο οι διάφοροι νόμοι για την πορνεία επηρεάζουν τόσο την εμπορία για σκοπούς σεξουαλικής εκμετάλλευσης όσο και τον αριθμό των παιδιών στη βιομηχανία του σεξ· για να διασφαλιστεί η επιστημονική αξιοπιστία της μελέτης, πρέπει να βασίζεται σε συγκρίσιμα στοιχεία· πρέπει επομένως να οριστεί και να τεθεί το συντομότερο σε εφαρμογή τυποποιημένη μέθοδος συλλογής δεδομένων· τα αποτελέσματα πρέπει εν συνεχεία να αξιοποιηθούν για την εφαρμογή βέλτιστων πρακτικών για την καταπολέμηση της εμπορίας ανθρώπων για σκοπούς σεξουαλικής εκμετάλλευσης·

κζ) η Επιτροπή, το Συμβούλιο και τα κράτη μέλη πρέπει να στηρίξουν πρωτοβουλίες για την καταπολέμηση της εμπορίας ανθρώπων οι οποίες αναλαμβάνονται από κυβερνήσεις ή από την κοινωνία των πολιτών, ιδιαίτερα έμπρακτες εκστρατείες ενίσχυσης της ευαισθητοποίησης·

κη) η Επιτροπή οφείλει να αξιολογήσει και να διαδώσει τις βέλτιστες πρακτικές για τον περιορισμό της ζήτησης στα κράτη μέλη για υπηρεσίες που παρέχουν άτομα-θύματα της εμπορίας για σκοπούς εργασίας, σεξουαλικής εκμετάλλευσης ή για άλλους σκοπούς·

κθ) τα κράτη μέλη οφείλουν να εφαρμόσουν μέτρα για τον περιορισμό της ζήτησης και να αντιμετωπίσει άλλα αίτια όπως η περιθωριοποίηση και η έλλειψη ευκαιριών για απασχόληση και αξιοπρεπή εργασία βάσει των βέλτιστων πρακτικών και για την ενθάρρυνση του επιχειρηματικού τομέα, ιδίως του τομέα του τουρισμού και των παρόχων υπηρεσιών διαδικτύου, προκειμένου να αναπτύξει και να τηρεί κώδικες δεοντολογίας με στόχο την πρόληψη της εμπορίας ανθρώπων·

λ) η Επιτροπή πρέπει να καθιερώσει την 25η Μαρτίου παγκόσμια ημέρα κατά της εμπορίας ανθρώπων, ξεκινώντας από το 2007, σηματοδοτώντας έτσι την κατάργηση του δουλεμπορίου σε πολλές χώρες του κόσμου·

λα) πρέπει να ληφθούν μέτρα για τη βελτίωση των νομικών μηχανισμών περί ασφαλούς μετανάστευσης, για την εξασφάλιση της πρόσβασης σε πληροφορίες σχετικά με ασφαλείς ευκαιρίες μετανάστευσης και για τη διασφάλιση της διαφάνειας των διαδικασιών, καθώς αυτοί είναι οι βέλτιστοι τρόποι περιορισμού της εμπορίας·

λβ) η Επιτροπή και τα κράτη μέλη οφείλουν, στο πλαίσιο των εσωτερικών τους πολιτικών και των πολιτικών γειτονίας, ανάπτυξης και παροχής βοήθειας, να εξετάζουν την εφαρμογή μέτρων τα οποία καταπολεμούν τις βαθύτερες αιτίες της εμπορίας ανθρώπων στις χώρες προέλευσης, συμπεριλαμβανομένων μέτρων για την ενίσχυση των εθνικών συστημάτων προστασίας του παιδιού, για την ενθάρρυνση της καταγραφής των παιδιών, ώστε να μην είναι πλέον το ίδιο ευάλωτα σε πρακτικές όπως οι παράνομες υιοθεσίες, οι καταναγκαστικοί γάμοι, η εμπορία ανθρωπίνων οργάνων και η εμπορία παιδιών για οποιοδήποτε λόγο, συμπεριλαμβανομένης της σεξουαλικής εκμετάλλευσης·

λγ) η Επιτροπή και τα κράτη μέλη πρέπει να δώσουν τη δέουσα προσοχή στην ανάρμοστη χρήση των νέων τεχνολογιών επικοινωνίας και πληροφοριών για την εμπορία γυναικών και παιδιών και πρέπει να προωθήσουν τη συμμόρφωση με όλες τις νομικές και τεχνολογικές πρωτοβουλίες που είναι αναγκαίες για την αντιμετώπιση του εν λόγω προβλήματος·

λδ) η Επιτροπή πρέπει να εγκρίνει πρόταση Κώδικα Συμπεριφοράς για τους υπαλλήλους των κοινοτικών θεσμικών οργάνων και οργανισμών, ιδίως όταν ευρίσκονται σε κοινοτική αποστολή σε τρίτες χώρες, παρεμφερή με τον Κώδικα Συμπεριφοράς που εξέδωσαν τα Ηνωμένα Έθνη· ο κώδικας πρέπει να αποδοκιμάζει κατηγορηματικά την αγορά σεξουαλικών υπηρεσιών, άλλες μορφές σεξουαλικής εκμετάλλευσης και βίας λόγω φύλου και πρέπει να προβλέπει αναγκαίες κυρώσεις σε περίπτωση παρεκτροπής· οι υπάλληλοι πρέπει να λαμβάνουν λεπτομερή ενημέρωση σχετικά με το περιεχόμενο του Κώδικα Συμπεριφοράς πριν από τη συμμετοχή τους σε αποστολή·

λε) το Συμβούλιο και η Επιτροπή πρέπει να θίγουν τακτικά στον πολιτικό διάλογο με τρίτες χώρες (ιδίως με τις χώρες εκείνες από τις οποίες προέρχονται τα περισσότερα θύματα εμπορίας [22] το θέμα της εμπορίας ανθρώπων αξιοποιώντας τη ρήτρα βασικών στοιχείων ανθρωπίνων δικαιωμάτων που περιέχεται σε συμφωνίες της ΕΕ με τις εν λόγω χώρες·

λστ) η Επιτροπή και τα κράτη μέλη πρέπει να αντιμετωπίσουν το θέμα της εμπορίας ανθρώπων εντός της Ευρωπαϊκής Ένωσης και των μεμονωμένων κρατών μελών και να στηρίξουν την έρευνα για να ενισχυθεί η κατανόηση αυτού του φαινομένου και να προωθηθεί η ανάπτυξη και εφαρμογή αποτελεσματικών μέτρων πολιτικής·

λζ) το Συμβούλιο και η Επιτροπή πρέπει να δίδουν συνέχεια σε όλους τους ισχυρισμούς για διακίνηση οργάνων στο πλαίσιο του διαλόγου για τα ανθρώπινα δικαιώματα μεταξύ ΕΕ και τρίτων χωρών·

Προστασία των θυμάτων

λη) η Επιτροπή και τα κράτη μέλη οφείλουν να δημιουργήσουν πολυγλωσσική ανοιχτή γραμμή επικοινωνίας με ενιαίο για όλη την Ευρώπη αριθμό, με σκοπό την παροχή πρώτων βοηθειών στα θύματα·

λθ) τα κράτη μέλη πρέπει να αναλάβουν δράση κατά της εμπορίας ανθρώπων αντιμετωπίζοντας στο πλαίσιο αυτό τις ιερόδουλες με σεβασμό και αποτρέποντας τις διακρίσεις εις βάρος τους ή την περαιτέρω περιθωριοποίηση ή τον στιγματισμό τους, που τις καθιστά περισσότερο ευάλωτες στην εμπορία και σε άλλες μορφές βίας ή κακοποίησης·

μ) το Συμβούλιο πρέπει να ενθαρρύνει τη δημιουργία ευρωπαϊκού ιστοτόπου με δεδομένα και φωτογραφίες αγνοουμένων σε στενή συνεργασία με τους εθνικούς συντονιστές·

μα) απαιτείται η λήψη μέτρων για την προστασία όχι μόνο των θυμάτων σεξουαλικής εκμετάλλευσης, αλλά και θυμάτων εκμετάλλευσης της εργασίας και άλλων τύπων εμπορίας·

μβ) η Επιτροπή και τα κράτη μέλη οφείλουν να θεσπίσουν και να εφαρμόζουν σαφή ευρωπαϊκά πρότυπα και κατευθυντήριες γραμμές για την παροχή βοήθειας και προστασίας στα θύματα, ανεξάρτητα από τη δυνατότητα ή την προθυμία τους να προσέλθουν ως μάρτυρες, καθώς και ειδικά πρότυπα για την προστασία των δικαιωμάτων των παιδιών, όπως επίσης και μηχανισμό παραπομπής των θυμάτων διασφαλίζοντας με αυτόν τον τρόπο ότι η ταυτοποίηση των θυμάτων αποτελεί αναπόσπαστο μέρος της διαδικασίας παροχής στήριξης και βοήθειας·

μγ) τα κράτη μέλη οφείλουν να εξασφαλίσουν στα θύματα πρόσβαση σε βραχυπρόθεσμη και/ή μακροπρόθεσμη βοήθεια· η στήριξη αυτή πρέπει να περιλαμβάνει, μεταξύ άλλων, ειδικευμένα καταφύγια σε πρώτη φάση, με δυνατότητα πρόσβασης σε στέγαση σε επόμενο στάδιο, ιατρικές και συμβουλευτικές υπηρεσίες, νομική συνδρομή, πληροφόρηση για τα δικαιώματά τους και τις επιπτώσεις που υπάρχουν για τα θύματα εφόσον προσέλθουν ως μάρτυρες, μαθήματα γλώσσας και επαγγελματικής εκπαίδευσης, μαθήματα εξοικείωσης με τον πολιτισμό της χώρας στην οποία ευρίσκονται, οικονομική βοήθεια και βοήθεια για την εξεύρεση εργασίας, καθώς και ειδικούς νόμιμους κηδεμόνες για τα παιδιά·

μδ) η στήριξη των θυμάτων εμπορίας πρέπει να προσαρμόζεται στις ιδιαίτερες ανάγκες τους, δεδομένου ότι τα θύματα εμπορίας δεν αποτελούν ομοιογενή ομάδα· από αυτήν την άποψη, η ισότητα των φύλων, τα δικαιώματα των παιδιών, των αυτοχθόνων και των μειονοτικών ομάδων αποτελούν ιδιαιτέρως ουσιώδη ζητήματα, καθώς πολλά θύματα ή εν δυνάμει θύματα εμπορίας ανθρώπων είναι γυναίκες, παιδιά και άτομα που ανήκουν σε εθνοτικές και μειονοτικές ομάδες, που ενδεχομένως έχουν υποστεί διακρίσεις στον τόπο προέλευσής τους·

με) τα κράτη μέλη οφείλουν να παρέχουν στα θύματα πρόσβαση στην εκπαίδευση, σε προγράμματα κατάρτισης και στην αγορά εργασίας, καθώς και προστασία των δικαιωμάτων τους κατά τη διάρκεια των αστικών, ποινικών και διοικητικών διαδικασιών, καθώς και πρόσβαση σε ένδικα μέσα·

μστ) τα θύματα της εμπορίας δεν πρέπει να στέλλονται αμέσως στη χώρα καταγωγής τους εάν υπάρχουν εύλογες υποψίες ότι εκεί θα υποφέρουν περισσότερο λόγω του στιγματισμού και των διακρίσεων εις βάρος τους ή εάν υπάρχει κίνδυνος αντιποίνων ή κίνδυνος να πέσουν πάλι θύματα εμπορίας· υπογραμμίζει τη σημασία προγραμμάτων ασφαλούς επιστροφής, ενσωμάτωσης και κοινωνικής ένταξης για θύματα με πλήρη σεβασμό των δικαιωμάτων ασφάλειας και ιδιωτικότητάς τους, συμπεριλαμβανομένης της ευθύνης του κράτους, σε περιπτώσεις που εντοπίζονται τα θύματα, να διεξαγάγει ατομικές αξιολογήσεις κινδύνου πριν, μετά και κατά τη διάρκεια της επιστροφής του θύματος·

μζ) τα κράτη μέλη οφείλουν να σέβονται στο πλαίσιο της νομοθεσίας τους καθώς και στο πλαίσιο των διοικητικών τους πρακτικών, τον ορισμό των Ηνωμένων Εθνών σχετικά μετο ποιος θεωρείται παιδί [23], δηλαδή όλοι οι άνθρωποι ηλικίας κάτω των 18 ετών· ως εκ τούτου, οι αποφάσεις για μακροπρόθεσμη λύση της εμπορίας παιδιών πρέπει να λαμβάνονται είτε από μια αρχή με δια νόμου ευθύνη για τη μέριμνα παιδιών είτε από μια δικαστική αρχή της οποίας πρωταρχική ευθύνη είναι να διασφαλίσει τα ύψιστα συμφέροντα του παιδιού καθ' όλη τη διαδικασία λήψης απόφασης· σε όλες τις δραστηριότητες που αφορούν παιδιά, είτε πραγματοποιούνται από δημόσιους ή ιδιωτικούς οργανισμούς κοινωνικής πρόνοιας, είτε από δικαστήρια, διοικητικές αρχές ή νομοθετικούς φορείς, τα ύψιστα συμφέροντα του παιδιού συνιστούν πρωταρχικό στόχο· τα κράτη μέλη διασφαλίζουν ότι ένα παιδί που είναι ικανό να διαμορφώνει απόψεις, έχει δικαίωμα να εκφράζει αυτές τις απόψεις ελεύθερα σε όλα τα ζητήματα που το αφορούν και ότι στις απόψεις του παιδιού θα δίνεται η δέουσα βαρύτητα ανάλογα με την ηλικία και την ωριμότητά του,

μη) τα κράτη μέλη πρέπει να διασφαλίζουν ότι τα παιδιά που πέφτουν θύματα εμπορίας ανθρώπων θα προστατεύονται από ποινικές διώξεις ή ποινές για εγκλήματα που διαπράττονται σε σχέση με το καθεστώς τους ως θυμάτων εμπορίας ανθρώπων· τα παιδιά θύματα δεν πρέπει, κατά κανόνα, να στερούνται την ελευθερία τους, ούτε και με βάση το γεγονός ότι το παιδί είναι ασυνόδευτο, ή έχει χωρισθεί από τους δικούς του, ή λόγω του καθεστώτος του ως διακινούμενου ή λόγω της ιδιότητας του μονίμου κατοίκου, ή λόγω έλλειψης της ιδιότητας αυτής,

μθ) τα κράτη μέλη πρέπει να διασφαλίζουν ότι τα παιδιά θύματα και οι μάρτυρες της εμπορίας ανθρώπων απολαύουν των εγγυήσεων που αφορούν τα ανθρώπινα δικαιώματά τους, τυγχάνουν ειδικής προστασίας, συνδρομής και στηρίξεως, ώστε να αποσοβηθούν επιπλέον ταλαιπωρίες εξαιτίας της συμμετοχής τους στη δικαστική διαδικασία και ώστε να διασφαλίζεται ότι τα ανθρώπινα δικαιώματα, τα ύψιστα συμφέροντα και η αξιοπρέπειά τους διαφυλάσσονται πλήρως σε όλα τα στάδια· τα κράτη μέλη οφείλουν επίσης να προστατεύουν τα παιδιά από τις συνέπειες της κατάθεσης μαρτυρίας σε δημόσιες συνεδριάσεις (άρθρο 8, παράγραφος 4, της απόφασης πλαισίου 2001/220/ΔΕΥ του Συμβουλίου, της 15ης Μαρτίου 2001, σχετικά με το καθεστώς των θυμάτων σε ποινικές διαδικασίες [24])·

ν) τόσο στις χώρες προέλευσης όσο και στις χώρες προορισμού πρέπει να εφαρμόζονται ειδικά μέτρα προστασίας για παιδιά καθώς και πολιτική προστασίας των παιδιών σύμφωνα με τις κατευθυντήριες γραμμές και τον οδηγό αναφοράς της Unicef για την προστασία των δικαιωμάτων των παιδιών που έπεσαν θύματα εμπορίας ανθρώπων, με περισσότερο κοινωνικό έργο έξω στο δρόμο, με βοήθεια προς την οικογένεια, με τη δημιουργία δικτύου ασφαλείας για τα παιδιά, με περισσότερη ενημέρωση για τους κινδύνους ανασφαλούς μετανάστευσης, και με υποβοηθούμενη επιστροφή, ανάλογα με τις απόψεις και τα ύψιστα συμφέροντα του παιδιού,

να) τα κράτη μέλη οφείλουν να εφαρμόσουν πλήρως τη Σύμβαση της Χάγης για την προστασία των παιδιών και τη συνεργασία στον τομέα της διεθνούς υιοθεσίας, ώστε να αποτρέπονται οι παράνομες υιοθεσίες·

νβ) τα κράτη μέλη οφείλουν να ενισχύσουν την εταιρική σχέση μεταξύ δημόσιου και ιδιωτικού τομέα στον τομέα της προστασίας των θυμάτων, μεταξύ άλλων, μέσω της μακροπρόθεσμης χρηματοδότησης των δραστηριοτήτων τους·

Συντονισμός δράσεων σε εθνικό και κοινοτικό επίπεδο

νγ) τα κράτη μέλη οφείλουν να θεσπίσουν και να ενισχύσουν εθνικούς μηχανισμούς συντονισμού με σκοπό την καταπολέμηση της εμπορίας και να επιδιώξουν την ενσωμάτωση των μηχανισμών αυτών σε διεθνές δίκτυο·

νδ) υπογραμμίζει τη σημασία για τα θεσμικά όργανα της ΕΕ και τα κράτη μέλη να προωθήσουν στρατηγικές πρόληψης ειδικά εστιασμένες στο φύλο ως βασικό στοιχείο για την καταπολέμηση της εμπορίας γυναικών και κοριτσιών, να εφαρμόσουν τις αρχές ισότητας των φύλων και να εξαλείψουν τη ζήτηση κάθε μορφής εκμετάλλευσης, συμπεριλαμβανόμενης της σεξουαλικής εκμετάλλευσης και της εκμετάλλευσης της οικιακής εργασίας·

νε) η Επιτροπή πρέπει να ενθαρρύνει και να στηρίξει την εκπόνηση και εφαρμογή εθνικών σχεδίων για την καταπολέμηση της εμπορίας ανθρώπων·

νστ) τα κράτη μέλη πρέπει να διασφαλίσουν οικονομική στήριξη για ειδικές μονάδες διερεύνησης περιπτώσεων εμπορίας ανθρώπων·

νζ) ο συντονισμός και η συνεργασία μεταξύ των χωρών προέλευσης, διέλευσης και προορισμού της εμπορίας ανθρώπων είναι ύψιστης σημασίας· το Συμβούλιο, η Επιτροπή και τα κράτη μέλη πρέπει να συντονίσουν στρατηγικές για την καταπολέμηση της εμπορίας ανθρώπων, προκειμένου να συμπληρώσουν το έργο των Ηνωμένων Εθνών, του Συμβουλίου της Ευρώπης, του ΟΑΣΕ, του Διεθνούς Οργανισμού Μετανάστευσης, της διαδικασίας αναθεώρησης του Πεκίνου, του συμφώνου σταθερότητας για τη νότια Ευρώπη και της ομάδας G8·

νη) το Συμβούλιο, η Επιτροπή και τα κράτη μέλη πρέπει να συνεχίσουν να προωθούν περιφερειακές πρωτοβουλίες οι οποίες συμπληρώνουν και εμπνέουν την πανευρωπαϊκή συνεργασία, όπως είναι η σκανδιναβική βαλτική ειδική ομάδα για την καταπολέμηση της εμπορίας ανθρώπων, η πρωτοβουλία συνεργασίας Νοτιοανατολικής Eυρώπης, η πανευρωπαϊκή διαδικασία της Βουδαπέστης, ο "διάλογος 5+5" ανάμεσα στις χώρες της Δυτικής Μεσογείου, ο μεσογειακός διάλογος για τη μεταναστευτική διέλευση και περιφερειακά σχέδια δράσης στην Αφρική και τη Μέση Ανατολή (MENA) και την περιοχή της Οικονομικής Κοινότητας Δυτικο-αφρικανικών Κρατών (Ecowas)·

νθ) η Επιτροπή και το Συμβούλιο, παράλληλα με την αναγνώριση της ανάγκης σύνταξης ειδικής έκθεσης σχετικά με τη διακίνηση ανθρώπινων οργάνων και ιστών, πρέπει να θεωρήσουν τη διακίνηση ανθρωπίνων οργάνων ως τμήμα της συνολικής στρατηγικής τους για την καταπολέμηση της διακίνησης ανθρώπων, τόσο από την άποψη της εσωτερικής, όσο και από την άποψη της εξωτερικής πολιτικής·

ξ) η Επιτροπή και η ομάδα εμπειρογνωμόνων της οφείλουν να ξεκινήσουν, να προωθήσουν και να αξιολογήσουν έρευνες για τις νέες τάσεις εμπορίας, τις σχέσεις ανάμεσα στην εμπορία και στη ζήτηση φθηνής εργατικής δύναμης, την εμπορία και τη μετανάστευση καθώς και έρευνα για να αξιολογηθεί η αποτελεσματικότητα των σημερινών προγραμμάτων καταπολέμησης της εμπορίας ανθρώπων, συμπεριλαμβανομένου του αντικτύπου τους για την προώθηση και την υλοποίηση των δικαιωμάτων των παιδιών και ιδίως ενόψει του Σχεδίου Δράσης·

ξα) η Επιτροπή και το Συμβούλιο πρέπει να λάβουν υπόψη τη σημασία της έγκαιρης αναγνώρισης των θυμάτων εμπορίας ανθρώπων κατά τη διάρκεια της διαδικασίας ανάπτυξης κοινού Συστήματος Πληροφοριών για τις Θεωρήσεις και ταυτόχρονα να καταπολεμήσουν την εμπορία εντός των συνόρων εκάστου κράτους μέλους και της ΕΕ στο σύνολό της·

ξβ) τα κράτη μέλη οφείλουν να ενισχύσουν τη συνεργασία στους κόλπους της ΕΕ όσον αφορά την καταπολέμηση της εμπορίας ανθρώπων μεριμνώντας για την τακτική επαφή τους με κοινοτικούς φορείς όπως οι Ευρωπόλ, Eurojust και Frontex·

ξγ) η Επιτροπή, το Συμβούλιο και τα κράτη μέλη πρέπει να παρακολουθούν την εφαρμογή της ρήτρας για τη δημοκρατία και τα ανθρώπινα δικαιώματα σε συμφωνίες με τρίτες χώρες, καθώς και σε σχέση με τις νομικές προσαρμογές που απαιτούνται για τη δίωξη και καταπολέμηση της εμπορίας ανθρώπων·

ξδ) η οικονομική ομάδα δράσης, και κυρίως η ομάδα εργασίας για τις τυπολογίες, πρέπει να συνεχίσει το έργο της σχετικά με τις μεθόδους νομιμοποίησης των εσόδων από παράνομες δραστηριότητες οι οποίες συνδέονται με την εμπορία ανθρώπων·

ξε) πρέπει να δημιουργηθεί ευρωπαϊκό δίκτυο για την καταπολέμηση της διακίνησης ανθρώπων, το οποίο θα αποτελείται από σημεία επαφής οριζόμενα από κάθε κράτος μέλος και την Επιτροπή, θα περιλαμβάνει κυβερνητικούς και μη κυβερνητικούς φορείς και θα καλύπτει τους τομείς της πρόληψης, της συνδρομής των θυμάτων, της επιβολής του νόμου και της αστυνομικής και δικαστικής συνεργασίας·

ξστ) η Επιτροπή θα πρέπει να εξετάσει το ζήτημα της εμπορίας παιδιών στον αθλητικό τομέα, υπό το πρίσμα της απόφασης πλαισίου 2002/629/ΔΕΥ του Συμβουλίου, δίνοντας ιδιαίτερη προσοχή σε περιπτώσεις κατά τις οποίες ορισμένα σωματεία ενδεχομένως θα συνήπταν συμβάσεις με πολύ νεαρά παιδιά, για να παρακάμψουν έτσι τον κανόνα της εντοπιότητας,

ξζ) η Επιτροπή και η Γερμανική Κυβέρνηση πρέπει να συλλέξουν και να αναλύσουν τις πληροφορίες που αποκτήθηκαν σε σχέση με την καταναγκαστική πορνεία και άλλες μορφές εκμετάλλευσης που σχετίζονται με την εμπορία ανθρώπων κατά τη διάρκεια του Παγκόσμιου Κυπέλλου Ποδοσφαίρου 2006 και να ανταλλάξουν τις εν λόγω εμπειρίες με στόχο την ανάπτυξη βέλτιστων πρακτικών για μελλοντικές διοργανώσεις·

ξη) καλεί τα κράτη μέλη να διαβουλεύονται και να συνεργάζονται στενά με τις ΜΚΟ και με ενώσεις που δραστηριοποιούνται στον εν λόγω τομέα, στις χώρες προέλευσης, διέλευσης και προορισμού, ιδίως με την παροχή μακροπρόθεσμης χρηματοδότησης για τις δραστηριότητές τους·

ξθ) το Συμβούλιο και τα κράτη μέλη πρέπει να ενθαρρύνουν τη συνεργασία με τις ΜΚΟ που δραστηριοποιούνται στις χώρες προέλευσης, η οποία πρέπει να στοχεύει στη συλλογή δεδομένων, την εκτέλεση δραστηριοτήτων, την εκπαίδευση κοινωνικών λειτουργών και τη συνεργασία με τα μέσα μαζικής ενημέρωσης για την ευαισθητοποίηση του κοινού σχετικά με την εμπορία ανθρώπων·

2. αναθέτει στον Πρόεδρό του να διαβιβάσει την παρούσα σύσταση στο Συμβούλιο και, για ενημέρωση, στην Επιτροπή, στις κυβερνήσεις των κρατών μελών και στις υπό ένταξη χώρες.

[1] ΕΕ C 320 E της 15.12.2005, σ. 247.

[2] http://www.un.org/Overview/rights.html

[3] Υπουργείο Εξωτερικών των ΗΠΑ (2004), http://www.humantrafficking.org/countries/eap/united_states/news/2005_05/ tip_factsheet_response.html

[4] ΕΕ C 364 της 18.12.2000, σ. 1.

[5] Το Πρόγραμμα της Χάγης εγκρίθηκε από το Ευρωπαϊκό Συμβούλιο τον Νοέμβριο του 2004.

[6] http://www.cosilium.europa.eu

[7] ΕΕ L 203 της 1.8.2002, σ. 1.

[8] ΕΕ L 13 της 20.1.2004, σ. 44.

[9] ΕΕ L 261της 6.8.2004, σ. 19.

[10] ΕΕ C 311 της 9.12.2005, σ. 1.

[11] Κείμενα που εγκρίθηκαν, P6_TA(2006)0005.

[12] ΕΕ C 59 της 23.2.2001, σ. 307.

[13] Απόφαση αριθ. 293/2000/ΕΚ του Ευρωπαϊκού Κοινοβουλίου και του Συμβουλίου, της 24ης Ιανουαρίου 2000, για τη θέσπιση προγράμματος κοινοτικής δράσης (πρόγραμμα Δάφνη) (2000-2003) περί προληπτικών μέτρων κατά της βίας εις βάρος παιδιών, εφήβων και γυναικών (ΕΕ L 34 της 9.2.2000, σ. 1.) και απόφαση αριθ. 803/2004/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, για τη θέσπιση προγράμματος κοινοτικής δράσης (2004-2008) σχετικά με την πρόληψη και την καταπολέμηση της βίας εις βάρος παιδιών, νέων και γυναικών και την προστασία των θυμάτων και των ομάδων κινδύνου (πρόγραμμα Δάφνη II) (ΕΕ L 143 της 30.4.2004, σ. 1).

[14] www.europol.eu.int

[15] Σύμβαση του Συμβουλίου της Ευρώπης για την καταπολέμηση της εμπορίας ανθρώπων-Αιτιολογική έκθεση, 2005.

[16] "Lost kids, lost futures" The EU's response to child trafficking, 2004.

[17] The State of the World's Children 2006: Excluded and invisible, Unicef 2005.

[18] Διεθνής Οργάνωση Εργασίας (2005), "A global alliance against forced labour" [Παγκόσμια συμμαχία κατά της καταναγκαστικής εργασίας] http://www.ilo.org/dyn/declaris/DECLARATIONWEB.GLOBALREPORTSLIST?var_language=EN

[19] Gabal, I. Potírání obchodu s lidmi v ČR a možnosti optimalizace bezpečnostní politiky státu., Έγγραφο πολιτικής του Υπουργείου Εσωτερικών της Τσεχικής Δημοκρατίας, 2006, Πράγα.

[20] ΕΕ L 68 της 15.3.2005, σ. 49.

[21] Σύμφωνα με τη γνωμοδότηση PE 362.828 της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων.

[22] Πρβλ. τις χώρες που παρατίθενται στην έκθεση του Υπουργείου Εξωτερικών των ΗΠΑ, της 5ης Ιουνίου 2006, σχετικά με την εμπορία ανθρώπων ("Trafficking in Persons").

[23] Άρθρο 1, Σύμβαση για τα Δικαιώματα του Παιδιού, Ηνωμένα Έθνη, 1989.

[24] EE L 82 της 22.3.2001, σ. 1.

--------------------------------------------------